
A fajszám és borításviszonyok változása a Calamagrostis epigeios elterjedésének hatására 35 év távlatában a tardi löszgyepen

A Tard határában fekvő löszgyepen 1979 óta állandó kvadrátos mintavételezéssel követjük nyomon a löszgyep fajszámának és fajkészletének változásait. Az eredetileg juhlegeltetésre használt terület az 1980-as évekre fokozatosan felhagyásra került, ekkor szubkontinentális lejtősztyepp jellemezte az egész területet. Vizsgálatunkban célul tűztük ki a rendelkezésre álló 35 éves időszak fajszám és fajkészletbeli változásainak feltárását – különös tekintettel az 1983-ban megjelent Calamagrostis epigeios hatására. A fajkészlet változásait ordináció (főkomponens elemzés) segítségével derítettük fel, a fajok előfordulásának százalékos borításértékei és bináris adatai felhasználásával is. A fajszám és a borításviszonyok változását a C. epigeios terjedésének függvényében általánosított lineáris modellel vizsgáltuk. Eredményeink szerint az idő és a C. epigeios borítása negatív hatással van a fajszám-változásra. Fajkészlet szempontjából két fő irányba indult el a vegetációdinamika: egyrészt a stabil belső dinamikájú részeken a felszaporodó fűfélék, elsősorban a Festuca rupicola következtében egyre inkább a gyep záródása figyelhető meg, másrészt megjelent a C. epigeios, és a mintaterület felének meghatározó fajává vált. A C. epigeios által nem érintett részen a záródással párhuzamosan a középdunai erdőspusztarét több jellemző faja jelent meg, így például: a Danthonia alpina, a Helictotrichon adsurgens, a Campanula rotundifolia, és a Dianthus pontederae. Az egész területen egyre nagyobb számban képviseltetik magukat a fásszárúak: a Quercus cerris, az Acer tataricum, a Rosa gallica és a Crataegus monogyna is, de jelenlétük különösen feltűnő a C. epigeios uralta részeken. Ezek a folyamatok az erdőssztyepp kialakulása felé mutatnak, melynek feltételezéseink szerint része, nem pedig akadályozója a C. epigeios időleges térnyerése is.



